CELEX: 32017R1389
Language: fi
Date: 2017-07-26 00:00:00
Title: Komission asetus (EU) 2017/1389, annettu 26 päivänä heinäkuuta 2017, Euroopan parlamentin ja neuvoston asetuksen (EY) N:o 882/2004 liitteen VII muuttamisesta elintarvikevälitteisiä viruksia käsittelevän EU:n vertailulaboratorion nimeämisen osalta (ETA:n kannalta merkityksellinen teksti. )

27.7.2017   
            
            
               FI
            
            
               Euroopan unionin virallinen lehti
            
            
               L 195/9
            
         KOMISSION ASETUS (EU) 2017/1389,
   annettu 26 päivänä heinäkuuta 2017,
   Euroopan parlamentin ja neuvoston asetuksen (EY) N:o 882/2004 liitteen VII muuttamisesta elintarvikevälitteisiä viruksia käsittelevän EU:n vertailulaboratorion nimeämisen osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 882/2004 (1) ja erityisesti sen 32 artiklan 5 kohdan,
   sekä katsoo seuraavaa:
   
               (1)
            
            
               Asetuksessa (EY) N:o 882/2004 säädetään elintarvikkeiden ja rehujen sekä eläinten terveyden alalla toimivien Euroopan unionin (EU:n) vertailulaboratorioiden yleisistä tehtävistä, velvollisuuksista ja vaatimuksista. Elintarvikkeiden ja rehujen alalla toimivat EU:n vertailulaboratoriot luetellaan kyseisen asetuksen liitteessä VII olevassa I osassa. Elintarvikevälitteisiä viruksia käsittelevä EU:n vertailulaboratorio ei ole mukana kyseisessä luettelossa. Mainitun asetuksen 32 artiklan 5 kohdassa säädetään kuitenkin, että komissio voi lisätä liitteeseen VII uusia EU:n vertailulaboratorioita.
            
         
               (2)
            
            
               EU:n vertailulaboratorioiden olisi katettava ne rehu- ja elintarvikelainsäädännön sekä eläinten terveyden alat, joilla tarvitaan täsmällisiä analyyttisiä ja diagnostisia tuloksia. Vaikka vakiintuneita menetelmiä elintarvikkeissa esiintyvien virusten havaitsemiseksi onkin olemassa, testien käyttöön liittyvä yhdenmukaisuuden puute haittaa valvonnan tehokkuutta. Se, ettei kansallisten vertailulaboratorioiden käyttämien menetelmien ja niiden testien käyttökyvyn arvioimiseksi tehdä pätevyystestejä, vaikeuttaa eräiden kansallisten vertailulaboratorioiden ja virallisten laboratorioiden mahdollisuuksia saada asetuksen (EY) N:o 882/2004 mukaisen toiminnan edellyttämä hyväksyntä. Sen vuoksi elintarvikevälitteisiä viruksia käsittelevän EU:n vertailulaboratorion puuttuminen haittaa toimivaltaisten viranomaisten kykyä suorittaa virallista valvontaa tällä alalla.
            
         
               (3)
            
            
               Komissio käynnisti 16 päivänä joulukuuta 2016 ehdotuspyynnön elintarvikevälitteisiä viruksia käsittelevän EU:n vertailulaboratorion valitsemiseksi ja nimeämiseksi. Valittu laboratorio Livsmedelsverket olisi nimettävä elintarvikevälitteisiä viruksia käsitteleväksi EU:n vertailulaboratorioksi.
            
         
               (4)
            
            
               Sen vuoksi asetuksen (EY) N:o 882/2004 liitteessä VII olevaa I osaa olisi muutettava.
            
         
               (5)
            
            
               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Lisätään asetuksen (EY) N:o 882/2004 liitteessä VII olevaan I osaan 22 kohta seuraavasti:
   
      ”22.   Elintarvikevälitteisiä viruksia käsittelevä EU:n vertailulaboratorio
      
      Livsmedelsverket
      Upsala
      Ruotsi”.
   
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 26 päivänä heinäkuuta 2017.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 165, 30.4.2004, s. 1.